open-index/open-wikipedia-markdown huggingface dataset:
9K121 Wichr

'*9A1472 *Wichr'''* (Russies: *Вихрь''), (Afrikaans: Warrelwind) is 'n Russiese lasergeleide anti-tenkmissielstelsel. Die GRAU-naamstoewysing vir die stelsel is **9K121**. Die missiel staan volgens die NAVO-klassifikasie bekend as die **AT-16**.  

Die missiel word uit die lug gelanseer van 'n Ka-50-, Ka-52-helikopter of Soechoi Su-25-vegvliegtuig. Daar word veronderstel dat dit reeds teen 1990 operasioneel ontplooi was in die Russiese Lugmag maar is eers in 1992 vir die eerste keer by die Farnborough Lugskou tentoongestel. 

Die aanwending van die missiel is gerig om veral grondteikens aan te val, spesifiek tenks, en teikens met reaktiewe pantser. 'n Teiken kan tot so ver as 8 km aangeval word indien die missiel deur 'n helikopter gelanseer word, of 10 km van 'n vastevlerkvliegtuig. Die Wichr kan ook stadigbewegende lugteikens neerskiet.

Die Wichr-missiel is 'n onderdeel van die Wichr-M stelsel, die ander dele sluit in 'n outomatiese teikensoekstelsel en 'n lanseerder.

Die missiel beweeg tydens sy vlug deur die lug, in deurlopende spiraalbeweginge, terwyl 'n enkele beheermeganisme die rigting voortdurend aanpas. Om die kans op 'n voltreffer te verhoog kan twee missiele per salvo gelanseer word op 'n teiken.

## Eksterne skakels 
*www.airwar.ru
*Vliegnabootser Su-25 en Ka-50 vliegnabootser
Panzergrenadier

(afgekort *PzGren* of *Pzg*) is 'n Duitse term vir gemotoriseerde of gemeganiseerde infanterie, soos vir die eerste keer gebruik is in die Tweede Wêreldoorlog.

Die term *Panzergrenadier* was nie voor 1942 in gebruik nie. Infanterie in *panzer*-afdelings was sedert 1939 bekend as *Schützen* Regimente.
FC St. Pauli

[duimnael| Die noordelike hoek van die Millerntorstadion, [Hamburg]]

**FC St. Pauli** is 'n Duitse sportklub uit Hamburg, wat veral bekend is vir sy sokkerspan. Die klub het aanhangers reg deur Duitsland wat aangetrokke voel tot die kulturele beeld van die klub wat oor jare gevestig is. Die klub word beskou as links, anti-fascisties en tolerant. Die simbool van die rebelse houding is die seerowervlag met sy skedel, die *Totenkopf*, wat die nie-amptelike simbool van die klub is. Die klub is populêr onder punks, bejaardes, minderhede, homoseksuele en rock-groepe soos *Turbonegro*, *The Sisters of Mercy* en *New Model Army*.

Die tuisveld, die Millerntor-stadion, is geleë in die Hamburgse wyk St. Pauli wat ook *der Kiez* genoem word. St. Pauli se bynaam *die Kiezkicker* is hieraan ontleen.

Die klub is gestig op 15 Mei 1910 en was tot 1924 bekend as *St. Pauli TV*. Die klub het die eerste keer in die openbare oog gekom in 1948 toe die legendariese "Wunderelf" tot in die halfeindstryd van die nasionale kampioenskappe gevorder het.

Die klub se kultusstatus het in die 1980’s ontstaan. Die tuisveld, die Millerntorstadion, word omarm deur die plaaslike bevolking van die Reeperbahn, die rooiligdistrik van Hamburg. Die buurt is bekend vir prostitusie, ontkleeklubs, nag- en dansklubs, asook hope restaurante en kroeë.

Die ondersteunersbasis rondom St. Pauli het verder ontwikkel toe linkse aktiviste hulle by die klub geskaar het nadat die bestuur van St. Pauli die eerste klubbestuur geword het wat hulle amptelik van regse ekstrimiste en uitinge van nasionalisme gedistansieer het.

St. Pauli het ook 'n suksesvolle rugbyafdeling. Die mans speel in die tweede Bundesliga, terwyl die damesafdeling in 1995, 2000, 2001, 2003, 2005 en 2006 die Duitse kampioenskap gewen het.
## Onlangse ligaposisionering 
## Eksterne skakels 
* (de) Amptelike klubblad
* (en) Abseits Guide to German Soccer
Vanrhynsdorp

**Vanrhynsdorp** is 'n dorp is in die Munisipaliteit Matzikama sowat 307&nbsp;km noord van Kaapstad, 23&nbsp;km oos van Vredendal en 80&nbsp;km noord van Clanwilliam geleë in wat algemeen as die Noordweste bekend staan. Die dorp is langs die N7 nasionale pad geleë.

## Geskiedenis 
Vanrhynsdorp is in 1887 uitgelê, nadat die NG gemeente reeds in 1877 van Clanwilliam afgestig is. Dit is genoem na Petrus Benjamin van Rhyn, die eerste parlementslid vir Namakwaland. Hy was die grootvader van 'n latere minister van ekonomie, dr. A.J.R. van Rhyn. Dit het munisipale status in 1913 verkry, maar is nou deel van die munisipaliteit Matzikama, waarvan Vredendal die hoofdorp is.

## Tweede Vryheidsoorlog 
Tydens die Tweede Vryheidsoorlog het generaal Barry Hertzog die dorp op 19 Januarie 1901 beset. Hy was nog steeds in die dorp toe hy op 23 Januarie verneem het van die afsterwe van Koningin Victoria. Uit respek laat hy toe dat die magistraat die Britse vlag halfmas mag hang. 

## Wapens 
**Munisipaliteit (1)** — Vanrhynsdorp se munisipale raad het in 1961 'n wapen by die Kaapse Provinsiale Administrasie geregistreer : ''In goud, 'n groen keper belaai met drie goue koringgerwe en vergesel van Namakwalandse madeliefies gestingel en geblaar van natuurlike kleur;  'n rooi skildhoof belaai met 'n staande merinoram van natuurlike kleur*. Die wapenspreuk was *Sterker deur eenheid''.

**Afdelingsraad** — Die afdelingsraad (d.w.s. die plaaslike owerheid vir die landelike gebiede buite die dorpsgrense) het in 1976 'n wapen by die Buro vir Heraldiek geregistreer: ''In goud, 'n verhoogde golwende dwarsbalk van blou in die skildhoof vergesel van 'n druiwetros hangende aan 'n geblaarde wingerdrank van natuurlike kleur; 'n golwende skildvoet van rooi belaai met 'n aansiende  ramkop van natuurlike kleur''.  Die helmteken was 'n rooi veldblom tussen twee goue koringare.  Die wapenspreuk was *Bou aan die toekoms*.  

**Munisipaliteit (2)** — Die munisipale raad het in 1988 'n nuwe wapen by die Buro vir Heraldiek geregistreer: ''Kepersgewys verdeel, rooi en groen, 'n silwer keper vergesel van drie goue blomme, silwer geknop, gestingel en geblaar''. Die helmteken was 'n silwer muurkroon met oor die middel heen 'n versmalde gewelfde goue dwarsbalk belaai met 'n ander van groen. Die wapenspreuk was weereens *Sterker deur eenheid*.

## Opvoeding 
Die dorp en onmiddellike omgewing het drie skole, waarvan een privaat is. Die gekombineerde Hoërskool Vanrhynsdorp het in 2008 336 leerders van graad een tot graad twaalf gehad, in 2010 370, in 2011 392 en in 2016 404, en die intermediêre Maskam Primêr het 694 leerders van graad een tot nege gehad (2016). Die laerskool Urionskraal Primêr het in 2011 36 leerders van graad een tot graad ses gehad, maar is sedertdien gesluit. Die Môrester Privaatskool het in 2010 32 leerders van gr. 1 tot gr. 12 gehad en in 2011 reeds 47. In 2016 het dit egter teruggesak tot net 18.

## Sien ook 
* Lys van dorpe in Suid-Afrika

## Verwysings
Stuttgarter Kickers

[duimnael|Die *Gazi-Stadion auf der Waldau*, [Stuttgart]]

**Stuttgarter Kickers** is 'n Duitse sportklub in Stuttgart wat in 1889 as *FC Stuttgarter Cickers* gestig is. Die klub is veral bekend vir sy sokkerspan.

Tydens die Derde Ryk het die klub sy naam verander na *SV Stuttgarter Kickers* en meegeding in die Gauliga Württemberg.

Een van die klub se grootste prestasies was toe die klub die eindstryd om die DFB-pokal in 1987 gehaal het. Die klub kon ook al vir twee seisoene in die Bundesliga meeding.

Kickers het ook 'n handbal-, atletiek-, tafeltennis- en trompoppie-afdeling. 

## Onlangse ligaposisionering 
## Eksterne skakels 
* Amptelike klubblad
* Klubargiewe
* Abseits Guide to German Soccer
* Stadionfoto's vanaf Stadioncheck.de
Vredendal

**Vredendal** is een van die jongste en dus ook modernste dorpe in die Wes-Kaap en ook een van die snelgroeiendste.

## Ligging 
Die dorp is 322&nbsp;km noord van Kaapstad aan die spoorlyn na Bitterfontein en langs die Olifantsrivier geleë. Dit val binne die Olifantsrivier-besproeiingsgebied. Vanrhynsdorp en Klawer is elk 24 km per pad van die dorp geleë en Lutzville ietwat verder.

## Geskiedenis 
Die dorp het sy ontstaan te danke aan die besproeiingskema wat hier gebou is. Dit is vroeg in 1945 as dorp gestig en het eers op 1 Maart 1963 munisipale status verkry. Ingevolge die huidige munisipale bedeling is Vredendal deel van die Matzikama Plaaslike Munisipaliteit, waarvan dit die setel is.

## Wapen 
Vredendal se munisipale raad het in 1972 'n wapen by die Buro vir Heraldiek geregistreer : ''Ingeboe kepersgewys verdeel van rooi en silwer, in die skildhoof twee gousblomme van  goud  en  in  die skildvoet   'n  aansiende  olifantskop  van  natuurlike kleur''.  Die helmteken was 'n wit duif met 'n takkie in sy bek, en die wapenspreuk was *Prosperitas per pacem*.  Die wapen is deur dr. Cornelis Pama ontwerp.

## NG gemeente 
Die gemeente is op 13 November 1933 onder die naam "Olifantsrivier" met 1 000 lede van Vanrhynsdorp afgestig. Die gemeente het aanvanklik swaar gekry, omdat die nedersetters van die skema noustrop getrek het. Eredienste op Vredendal is eers in 'n klein skoolgeboutjie gehou. Vir Nagmaaldienste moes die kerkgangers in die oopte onder 'n bloekombos byeenkom. Die eerste predikant was ds. P.F. Greyling. Die gedeelte van die gemeente wat aanvanklik as Neersetting bekendgestaan het, is in 1937 as Lutzville afgestig. In 1940 besluit die Sinode om die naam van die gemeente Olifantsrivier na **Vredendal** te verander. Die huidige kerkgebou is op 23 September 1950 ingewy, sonder skuld. Die NG gemeente Klawer het in 1949 hoofsaaklik van die NG gemeente Vanrhynsdorp afgestig, buiten 10 huisgesinne wat van Vredendal weggesny en by Klawer gevoeg is. Vredendal-Wes is in 1974 afgestig en vandag het die twee gemeentes saam meer as 2&nbsp;500 doop- en belydende lidmate.

## Onderwys 
Volgens die Wes-Kaapse Onderwysdepartement het Vredendal in 2016 sewe skole gehad. Twee was preprimêre skole, drie laerskole (Vergenoeg RK Primêre Skool, Vredendal-Noord Primêre Skool en die Laerskool Vredendal) en twee hoërskole (Vredendal Sekondêre Skool en die Hoërskool Vredendal). Van die laerskole het Vergenoeg 876 leerders van gr. R tot 7 gehad, Vredendal-Noord 1&nbsp;091 in dieselfde grade en Vredendal 573. Vredendal Sekondêr het 1&nbsp;059 leerders gehad en die Hoërskool Vredendal 468.

## Sien ook 
* Lys van dorpe in Suid-Afrika

## Bronne 
* Olivier, ds. P.L. (samesteller). 1952. *Ons gemeentelike feesalbum*. Kaapstad en Pretoria: N.G. Kerk-uitgewers.
*   Kelly, Maureen. 1986. *Amptelike Suid-Afrikaanse Munisipale Jaarboek*. Johannesburg: HELM Publikasies.

## Verwysings 
## Eksterne skakels 
* Toerisme Vredendal  (in Engels).
Finale Oplossing

[duimnael|200px|In 'n brief gedateer [26 Februarie, 1942, aan die Duitse diplomaat Martin Luther, volg Reinhard Heydrich hul besprekings by die Wannsee Konferensie op deur Luther te vra vir administratiewe hulp by die uitvoering van die "Endlösung der Judenfrage".]]

Die **Finale Oplossing tot die Joodse Vraag** (Duits: *Die **Endlösung der Judenfrage***) verwys na die Nasionaal-Sosialiste se plan vir die stelselmatige volksmoord van die Europese Joodse bevolking tydens die Tweede Wêreldoorlog. Die term is die eerste keer deur Adolf Eichmann gebruik. Hy was 'n hoë Nazi-amptenaar wat toesig gehou het oor die volksmoordveldtog en gevang, vervolg en ter dood veroordeel is deur die Israelse regering in 1961-62. Die uitvoering van die Finale Oplossing het die dodelikste fase van die Sjoa tot gevolg gehad. Die uitdrukking weerspieël die Nazi-geloof dat die Joodse Europese bevolking hulself 'n "vraag" gestel het en 'n probleem was.

Massamoorde van oor die 1 miljoen Jode het reeds plaasgevind voor die planne van die Finale Oplossing ter uitvoering gebring is in 1942, maar dit was slegs met dié besluit om die hele Joodse bevolking uit te wis dat verdelgingskampe gebou is en die industriële massamoord van die Jode in alle werklikheid begin het. Die besluit om die Jode van Europa stelselmatig uit te wis, is gemaak tydens die Wannsee-konferensie, wat in Berlyn by die Wannsee Villa op 20 Januarie, 1942 plaasgevind het. Tydens die konferensie het daar 'n bespreking plaasgevind tussen 'n groep Nazi-amptenare om te besluit oor die *"Finale Oplossing tot die Joodse Vraag"*. Die rekords en notule van die vergadering is deur die Geallieerdes aan die einde van die oorlog gevind, en het as kosbare bewyse gedien tydens die Neurenberg-verhore. Teen die lente van 1942 het Operasie Reinhard met die stelselmatige uitmoring van die Jode begin, alhoewel honderdduisende reeds vermoor was in ander gevalle van Jodevervolging. In Heinrich Himmler se toespraak by die Posen-konferensie op 6 Oktober, 1943 het Himmler vir die eerste keer eksplisiet aan die versamelde leiers van die Reich, in onomwonde en brutale terme, verduidelik waarna die "Finale Oplossing" eintlik verwys.

## Notas 
## Bronne 
* Browning, Christopher R. The Origins of the Final Solution, William Heinemann, London, 2004.
* Christian Gerlach. The Wannsee Conference, the Fate of German Jews, and Hitler's decision in principle to exterminate all European Jews, The Journal of Modern History. Chicago: Dec 1998.Vol.70, Iss. 4; pg. 759, 54 pgs
* Baumslag, Naomi. Murderous Medicine – Nazi Doctors, Human Experimentation, and Typhus, Praeger Publishers, (an imprint of Greenwood Publishing Group, Inc.), 2005.
Jastrzębie-Zdrój

**Jastrzębie-Zdrój**  (Duits: *Bad Königsdorff-Jastrzemb*) is 'n stad in die suide van Pole.

## Bekende mense uit Jastrzębie-Zdrój 
* Jerzy Cnota
* Krystian Lupa
* Rudolf Ranoszek

## Eksterne skakels 
* Amptelike webwerf
SV Wehen

**SV Wehen** is 'n Duitse sokkervereniging uit die dorp Taunusstein in die deelstaat Hessen, naby die stad Wiesbaden. *Wehen* is 'n buurt van Taunusstein en was voor 1971 'n onafhanklike dorp.

Die vereniging is op 1 Januarie 1926 met 39 lede opgerig. In 1933 is die klub opgehef deur die Nazi-regime, maar dis in 1946 heropgerig.

Wehen het vir jare in die lae ligas meegeding, maar die klub se opmars het begin toe *Heinz Hankammer* van BRITA-waterfiltreringsisteme as hoofborg en voorsitter oorgeneem het. In 1982 was die klub nog in die kreisliga van Wiesbaden en in 1996 word die Regionalliga die eerste keer gehaal, die derde vlak van Duitse sokker. In 2005 is promosie na die 2. Bundesliga met slegs een punt gemis.

Die klub verwag om in 2007 promosie na die 2. Bundesliga te kry en as gevolg hiervan beplan die klub om sy stadion op te gradeer. Verder wil die klub ook na Wiesbaden verskuif om 'n meer volhoubare basis te skep vir 'n voltydse professionele sokkerspan.

Vanaf Augustus 2007 sal die *Stadion an der Berliner Straße* in Wiesbaden as tuisveld gebruik word. Hierdie stadion het 'n kapasiteit van 12 000 en is ook die tuisveld van SV Wiesbaden, wat tans in die Landesliga meeding. Intussen word onderhandel om 'n nuwe stadion saam met die nabygeleë FSV Mainz 05 op te rig met 'n kapasiteit van 30 000 tot 35 000. Indien die onderhandelinge nie realiseer nie, sal die klub 'n nuwe sokkerstadion in Wiesbaden oprig.

## Onlangse ligaposisionering 
## Eksterne skakels 
* Amptelike klubblad
* Abseits Guide to German Soccer
Trawniki

**Trawniki** is 'n dorpie in Pole, in die Świdnik-distrik in die woiwodskap Lublin.

Tydens die Tweede Wêreldoorlog was dit 'n SS-arbeidskamp wat arbeiders na nabygeleë fabrieke gestuur het en Oos-Europese *Hiwi* (*Hilfswilliger*, "hulpvrywilligers") opgelei het vir diens in die Nazi-besettingseenhede in Pole en omliggende lande. Die *Hiwi* het bestaan uit etniese Duitsers uit die ooste van Europa, Oekraïne, Litaue, Letland, Estland en ander lande. Baie *Trawniki-Männer* het ook aan Operasie Reinhard deelgeneem, die Nazi's se plan vir die uitwissing van die Poolse Jode.

Die Tawniki-kamp was onder bevel van Hauptsturmführer Theodor von Eupen. Een van die *Hiwi* wat daar opgelei is, was John Demjanjuk.
Pawiak

**Pawiak** was 'n berugte politiese gevangenis wat in 1829-35 deur die Russiese Ryk in Warskou, Pole gebou is. Tydens die Tweede Wêreldoorlogse besetting van Pole deur Nazi-Duitsland het dit deel van die Warskou konsentrasiekamp geword.

## Geskiedenis 
### Stigting 
Die Pawiak was deur 'n Russiese tsaarse regering laat bou in 1825-35. Tydens die Januarie Opstand in 1863 het dit gedien as 'n konsentrasiekamp vir Pole wat tot deportering in Siberië gevonnis is. Die naam is afgelei van die straat waar die gevangenis was, *ulica Pawia* (Pools vir "Poustraat").

Na Pole onafhanklikheid verkry het in 1918 het Pawiak die hoof gevangenis geword vir manlike kriminele, terwyl die vroulike gevangenis naby Gęsiówka geleë was.

### Tweede Wêreldoorlog 
Na die Duitse inval in Pole in 1939 was Pawiak in 'n Duitse Gestapo-gevangenis verander en daarna as deel van die Warskou konsentrasiekamp.

Ongeveer 100&nbsp;000 mans en 20&nbsp;000 vroue is in totaal daar aangehou tydens die Tweede Wêreldoorlog, meestal lede van die Armia Krajowa, politieke gevangenes en burgers wat as gyselaars geneem is. Ongeveer 37&nbsp;000 van hulle was tereggestel, terwyl 'n verdere 60&nbsp;000 na Duitse verdelgingskampe en konsentrasiekampe gestuur is. Die presiese getal slagoffers is onbekend, aangesien die tronk se argiewe nooit gevind is nie.

Tyden die Warskou Ghetto Opstand het Pawiak 'n aanvalsbasis vir die Nazi's geword: tronkbewaarders van Pawiak, onder bevel van Franz Bürkl, het vrywilliglik ingestem om Poolse Jode te jag.

#### Opstandingspoging 
Op 19 Julie, 1944, het 'n Oekraïniesewag, *Wachmeister* Petrenko, en 'n paar ander gevangenes 'n massa uitbraak gepoog, wat deur 'n aanval van buite ondersteun was, maar hulle het gefaal. Petrenko en vele van sy medewerkers het selfmoord gepleeg. Die versettingsbeweging wat van buite aangeval het,  het in 'n lokval geloop en het soveel lede verloor dat dit vir alle praktiese doeleindes ophou bestaan het. As vergelding is oor die 380 gevangenes die volgende dag tereggestel. Daar is voorgestel dat die hele insident 'n goed-beplande Gestapo-uitlokking was.

#### Likwidering 
Die finale ontruiming van gevangenes het kort voor die Warskou Opstand plaasgevind op 30 Julie, 1944. 2&nbsp;000 mans en die oorblywende 400 vroue was na Gross-Rosen konsentrasiekamp en Ravensbrück konsentrasiekamp gestuur. Die area was vir 'n kort tyd tydens die Warskou Opstand deur die rebellie beset, maar is gou weer aan die Duitse magte afgestaan en op 21 Augustus is 'n onbekende aantal oorblywende gevangenes geskiet en die geboue verbrand en vernietig deur die Nazi's.

Die geboue is nie na die oorlog herbou nie. 'n Mausoleum van "Herinnering aan Martelaarskap" en die Pawiak museum is nou daar geleë.

## Sien ook 
*Lys van konsentrasiekampe in Nazi-Duitsland
Dawid Apfelbaum

**Dawid Moryc Apfelbaum** († 28 April 1943) was 'n bevelvoerder van die Żydowski Związek Wojskowy, 'n Poolse gewapende versettingsbeweging tydens die Tweede Wêreldoorlog. Hy was van Joodse afkoms.

Dit was Apfelbaum wat deur die ZZW se sekuriteitsafdeling in 1942 gewaarsku is dat die Duitsers 'n inval beplan. Apfelbaum het die leier van die Judenrat, Czerniakow, ingelig en 'n georganiseerde opstand voorgestel. In Julie, 1942, het Apfelbaum saam met Henryk Iwański 'n verslag oor die situasie gelewer tydens 'n ghetto verenigingsvergadering met Czerniakow en sy plaasvervanger, Lichtenbaum, maar hul voorstel vir 'n opstand was afgekeur.

'n Paar ZZW-lede het naderhand van die ghetto onttrek, maar Apfelbaum het geweier om die ghetto te verlaat. Tydens 'n geveg op Muranowski-plein op die 27ste April is Apfelbaum ernstig gewond en sterf die volgende dag.

## Bronnelys 
* *Dwarfs scream when heroes sleep* by die *Polish Home Army ex-Servicemen Association* se webwerf.
Franz Bürkl

**Franz Bürkl** (16 Augustus 1911 - 7 September 1943 in Warskou) was 'n offisier van die Sicherheitspolizei (SS-Oberscharführer).

Bürkl was verantwoordelik vir talle teregstelling en selfs lukrake skietpartye van die Poolse Jode, Poolse en Sowjetse krygsgevangenes en gevangenes van die berugte Pawiak-gevangenis in Warskou waar hy 'n *Zugführer* en adjunkbevelvoerder was.

Tussen  1941 en 1943 het hy persoonlik ten minste 'n paar dosyn mense vermoor, beide binne en buite die gevangenis, insluitend sy besoeke aan die Warskou Ghetto. Tydens die Warskou Ghetto Opstand het tronkbewaarders, onder bevel van Bürkl, ingewillig om Jode te help opspoor.

In 1943 was Bürkl tot dood veroordeel deur die Poolse versetbeweging se spesiale hof as 'n sadis en massamoordenaar. Hy was saam met sewe ander Duitse soldate op 7 September 1943 doodgeskiet as deel van Operasie Bürkl deur versetvegters van die Szare Szeregi se *Agat* sluipmoordeenheid.

## Eksterne skakels 
* Operasie Bürkl (Pools)
Łapanka

[regs|250px|duimnael|'n  *Łapanka* in [Warskou se Żoliborz distrik, 1941.]]
***Łapanka*** (uitgespreek wa-PAN-ka) was die Poolse naam vir 'n Nazi-gebruik in die Tweede Wêreldoorlog in Duits-besette Pole, waartydens die SS, die Wehrmacht en die Gestapo willekeurig burgers bymekaar sou bring op die strate van Poolse stede. Die term "*łapanka*" het 'n sardoniese konnotasie gehad met die vroeër gebruik van die term vir die kinderspeletjie wat in die Afrikaanse omgangstaal bekend staan as "touchertjie".   

Meeste van die gevangenes was na arbeidskampe (*Arbeitslager*) in Duitsland geneem. Sommige, in besonder diegene wat sonder die nodige dokumente of met smokkelware gevang is, was na Nazi konsentrasiekampe of verdelgingskampe gestuur; sommige was op die plek doodgeskiet.

Die selfde oefening was ook in ander lande deur die Nazi's beset uitgevoer: in besonder in Frankryk, alhoewel nie so intensief soos in Pole nie. Die Franse term vir die gebeurtenis was *rafle*.
Gęsiówka

[duimnael|250px|regs|Gevangenes van Gęsiówka en die [Szare Szeregi-soldate na die bevryding van die kamp.]]

**Gęsiówka** – die Poolse informele naam vir die gevangenis op Gęsiastraat (nou Anielewiczastraat) – was 'n gevangenis in Warskou, Pole. In 1943, tydens die besetting deur Nazi-Duitsland het dit by die Pawiak-gevangenis aangesluit en deel geword van die Warskou konsentrasiekamp.

Voor die oorlog was dit 'n militêre gevangenis van die Poolse leër. Sedert 1939 was dit 'n Duitse sekuriteitspolisie heropvoedingskamp (*Arbeitserziehungslager der Sicherheitspolizei Warschau*) tot 1943, toe dit verander was na 'n Nazi konsentrasiekamp vir gevangenes van buite Warskou en Pole. Gevangenes het mense uit Tsjeggo-Slowakye, Frankryk, Griekeland, Hongarye en Duitsland ingesluit; die meeste van hulle was Jode. Die kamp was uitgerus met 'n gaskamer en drie krematoriums.
Warskou-konsentrasiekamp

Die **Warskou-konsentrasiekamp** (Duits ***Konzentrationslager Warschau***, afgekort ***KZ-Warschau***) was 'n konsentrasiekamp in Duits-besette Warskou tydens die Tweede Wêreldoorlog wat op die bouvalle van die Warskou-ghetto opgerig is.

Die Poolse Instituut vir Nasionale Nagedagtenis (IPN) skat dat die aantal slagoffers daar oorlede "nie minder as tienduisende" is nie. Die organisasie is huiwerig om 'n presiese getal te noem, aangesien daar amper niks bewyse van die kamp oorgebly het nie. Bewerings dat die Warskou-konsentrasiekamp 'n doodskamp met gaskamers en ongeveer 200&nbsp;000 slagoffers was, word deur historici ontken.
Zonnebeke

**Zonnebeke** is 'n Belgiese dorp en munisipaliteit in die suide van die Vlaamse provinsie Wes-Vlaandere. Die munsipale gebied het 'n oppervlakte van 68&nbsp;km² en sowat 12&nbsp;000 inwoners (2011).

## Geskiedenis 
Die dorp is verwoes gedurende die Eerste Wêreldoorlog en moes heeltemal heropgebou word: die Vlaamse argitek Huib Hoste het hierin 'n belangrike rol gespeel.

Zonnebeke het op sy grondgebied 'n aantal Britse militere begraafplase waaronder *Polygon Wood* en *Tyne Cot*.

Die bekende skilder en digter Jan Theuninck is in 1954 in die dorp gebore.
SV Wilhelmshaven

[duimnael|Die Jadestadion in [Wilhelmshaven.]]

**SV Wilhelmshaven** is 'n Duitse sokkerklub uit Wilhelmshaven in Neder-Sakse.

## Geskiedenis 
*FC Comet* is in 1905 gestig en is kort daarna herdoop na *FC Deutschland Wilhelmshaven*. In 1912 het die klub met *Heppenser BSV* saamgesmelt en in 1924 met *VfB Wilhelmshaven* om *Wilhelmshavener SV 1906* te word.

In 1939 het *SV 06* met *VfL 1905 Rüstringen* saamgesmelt om *SpVgg Wilhelmshaven 05* te vorm. Die span het meegeding in die Gauliga Neder-Sakse (en tydens die Tweede Wêreldoorlog in die Gauliga Weser-Ems), een van die 16 topligas in die Duitse sokkerstruktuur ten tyde van die Derde Ryk.

Die span het in 1943 en 1944 aan die nasionale eindtoernooi deelgeneem, maar is redelik vroeg uitgeskakel.

Na die Tweede Wêreldoorlog is die span eers weer in 1952 herstig en in 1972 is daar met *TSV Germania* saamgesmelt om die huidige *SV Wilhelmshaven* te vorm.

In 1992 het *SVW* met Olympia Wilhelmshaven saamgesmelt, maar Olympia se spelers het weer die vereniging verlaat. In 2000 wou die twee groepe weer verenig, maar die DFB het die versoek geweier weens SV Wilhelmshaven se beroerde finansies en 'n dreigende bankrotskap, wat op die ou end afgeweer is.

## Onlangse ligaposisionering 
## Eksterne skakels 
* Amptelike klubblad
* Abseits Guide to German Soccer
Wuppertaler SV

[duimnael|Die Stadion am Zoo in [Wuppertal.]]

**Wuppertaler SV** is 'n Duitse sokkerklub uit die stad Wuppertal in Noord-Rynland-Wesfale. 

Die stad Wuppertal het in 1929 ontstaan na die fusie van 'n paar kleiner dorpe, elk met 'n eie sokkerspan. *Wuppertaler SV* is in 1954 gevorm na die samesmelting tussen *TSG Vohwinkel* en *SSV Wuppertal*. 

In 1972 het die klub die Regionalliga Wes gewen en so vir die eerste (en tot dusver enigste) keer na die Bundesliga gepromoveer, waar die klub vir 3 seisoene kon meeding voor relegasie. Die eerste seisoen in die Bundesliga was die suksesvolste en die klub het in die 4de posisie geëindig nadat die klub vir 5 weke die 2de posisie beklee het. As gevolg van hierdie goeie einde kon die klub die volgende seisoen aan die UEFA-beker deelneem. 

In 2004 het die klub met *SV Wuppertal Borussia* saamgesmelt, wat self 'n fusie was van *SV Germania 1907 Wuppertal* en *VfL 1912 Wuppertal*, wat in 1976 saamgesmelt het. Die klub het vervolgens die naam *Wuppertaler SV Borussia* aangeneem, maar hierdie besluit was ongewild by aanhangers. In Mei 2013 is dit weer gewysig na die oorspronklike *Wuppertaler SV*.

## Onlangse ligaposisionering 
## Eksterne skakels 
* Amptelike klubblad
* Abseits Guide to German Soccer
Nuwerus

duimnael|295px|links|Nuwerus se NG kerk, waarskynlik met of kort ná sy inwyding in 1936.

**Nuwerus** is 'n dorpie in die noorde van die Wes-Kaap, net noord van die Knersvlakte aan die nasionale pad tussen Kaapstad en Windhoek geleë, sowat 14&nbsp;km suid van Bitterfontein langs die N7 nasionale pad.

Die naam kom uit die dae toe pos nog per kar en perde vervoer is en dit die halfweg-halt tussen Vanrhynsdorp en Garies was. Die eienaar van die plaas was destyds ene mnr. E. Schreuder. Die dorpie, Bitterfontein en omliggende plase was altyd deel van die NG gemeente Vanrhynsdorp, maar in 1920 besluit die Ring van Clanwilliam om tot die stigting van die gemeente Nuwerus oor te gaan. Die afstigting van die gemeente, met 'n deursnee van meer as 160&nbsp;km, het op 5 Februarie 1921 plaas gevind. Die eerste predikant was ds. J.C.G. Burger. 'n Saaltjie het as kerkgebou gedien tot die kerkgebou op 10 Oktober 1936 voltooi is. Die argitek was Gerard Moerdijk, wat onder meer ook die Voortrekkermonument ontwerp het. Ongeveer 27 jaar ná die stigting van die gemeente het die kerkraad 'n sendingwerkkring binne die grense van die moedergemeente gestig. 'n Interessante staaltjie uit die geskiedenis van die plaaslike hoërskool is dat die bouplanne deur die onderwysdepartement met dié van 'n baie groter dorp geruil is, sodat Nuwerus nog altyd 'n skool gehad het wat veels te groot vir 'n dorpie van sy grootte is.

Die Meerhoffkasteel is 15 km wes van Nuwerus.

## Sien ook 
* Lys van dorpe in Suid-Afrika

## Verwysings 
## Bron 
* Olivier, ds. P.L. (samesteller), *Ons gemeentelike feesalbum*. Kaapstad en Pretoria: N.G. Kerk-uitgewers, 1952.

## Eksterne skakels 
* Inligting vir toeriste
Transvaalkolonie

Die **Transvaalkolonie** (Engels: *Transvaal Colony*) is 'n voormalige kolonie van die Verenigde Koninkryk wat tussen 1902 en 1910 bestaan het. Dit moet onderskei word van "Transvaal" wat so genoem is toe Theophilus Shepstone 'n soortgelyke gebied in 1877 geannekseer het. Daar is ook die provinsie van Suid-Afrika wat "Transvaal" genoem is. Bykomend, is die geografiese gebied wat noord van die Vaalrivier lê, ook "Transvaal" genoem.

[duimnael|links|Goudmyne. Lugfoto geneem deur Eduard Spelterini in Julie 1911, een jaar na die verkondiging van die Transvaalkolonie aan die [Unie van Suid-Afrika.]]
Ingevolge die Verdrag van Vereeniging, onderteken deur die regering van die Zuid-Afrikaansche Republiek namens sy burgers, het hulle koning Edward VII as hul soewereine heerser erken. Die gebied sou voortaan die Transvaalkolonie genoem word. In Junie 1902 is Sir Alfred Milner aangestel as goewerneur van die Transvaalkolonie. Die regeringstrukture is neergelê in 'n koninklike ope brief gedateer 23 September 1902. Ingevolge daarvan is 'n genomineerde uitvoerende- en wetgewende raad in die lewe geroep.

Boereleiers het in 1904 hul eie politieke party gestig en dit Het Volk genoem. Louis Botha is as leier verkies. Die party het selfregering vir die Transvaal bepleit. In 1905 het William Waldegrave Palmer die goewerneur van die Transvaal geword.

Die Liberale Party in Brittanje het die 1906 verkiesing gewen. Hulle het nog dieselfde jaar selfregering ("responsible government") aan die Transvaal toegeken. Die wetgewende liggaam sou uit twee kamers bestaan. Die "Legislative Council" sou 15 lede bevat en hulle sou deur die goewerneur aangewys word. Die "Legislative Assembly" sou 69 verkose lede hê. Volwasse blanke mans wat reeds ses maande in die kolonie woonagtig was, sou stemreg hê. Daar sou 6 ministers wees en hulle moes natuurlik die vertroue van die "Legislative Assembly" geniet. Die amptelike taal van die parlement sou Engels wees, maar toesprake kon ook in Hollands gemaak word. Sekere magte is nietemin deur die goewerneur behou.

Die eerste verkiesing is in 1907 gehou. Het Volk het 37 van die 69 kiesafdelings verower en Louis Botha het eerste minister geword.

Die Transvaalkolonie het in 1910 deel van die Unie van Suid-Afrika geword.

## Demografie 
### Rasverdeling 
Bevolkingsgetalle volgens die 1904-sensus:

## Verwysings
Bitterfontein

**Bitterfontein** is 'n baie klein dorpie in die noordweste van die Wes-Kaap aan die N7 nasionale pad tussen Kaapstad en Windhoek, net suid van die Noord-Kaapse grens en 14&nbsp;km noord van Nuwerus. Die spoorlyn van Kaapstad na Namakwaland kom by Bitterfontein tot 'n skielike einde.

Bouwerk aan 'n smalspoorlyn is in 1869 van die kopermyn op Okiep na die uitvoerhawe by Port Nolloth begin nadat die kopererts voorheen per ossewa daarheen vervoer is. Dié spoorlyn is in 1876 voltooi. Dit is tot 1941 gebruik toe die diens gestaak is weens  mededinging met padvervoer. Intussen het die spoorweg uit die Kaap Bitterfontein in 1927 bereik nadat dit in 1926 tot op Lutzville voltooi is. Die Suid-Afrikaanse Spoorweë (SAS) het dadelik sy pas gestigte Padvervoerdiens tussen Bitterfontein en Springbok ingestel omdat sir William Hoy (SAS se hoof van 1910 tot 1929) juis toe besef het dis goedkoper om paddienste na afgeleë plekke in te stel as om die spoorweg daarheen te verleng. Ook het die padvervoerdiens die voordeel gehad dat dit vrygeskeld is van voertuiglisensies (dis eers in 1990 ingestel).

Ondanks dié toegif was die Padvervoerdiens tussen Bitterfontein en Springbok onekonomies; dus is dit in 1930 beëindig. 'n Springbokse motorhawe-eienaar, Joe Jowell, het gevolglik met J.D. du Plessis saamgespan en Jowells Transport gestig. Hul eerste voertuig was 'n ou Buick-motorkar wat in 'n vragmotor omskep is. Dié twee sakemanne het besef die Namakwalandse Spoorweg sou kwesbaar wees vir 'n alternatiewe uitvoerroete per vragmotor tot op Bitterfontein en van daar per spoor tot in Tafelbaai. Kort voor lank het hulle 'n vloot vragmotors in bedryf gehad wat eindelik al die Namakwalandse Spoorweg se sake kon afrokkel omdat net twee van Jowells se voertuie voldoende was om 'n hele Namakwalandse trein se vrag te vervoer. Jowells het eindelik die maatskappy Trencor geword, wat op sy beurt baie van Spoornet se algemene sake afgeneem het.

Een van die wêreld se grootste treinrooftogte het in 1931 hier plaasgevind toe £80&nbsp;000 se diamante uit 'n possak verdwyn het.

Bitterfontein het sedert 1971 sy eie munisipaliteit gehad, maar dit is met die nuwe munisipale bedeling in 2000 afgeskaf. Sedertdien word Bitterfontein deur die Matzikama Plaaslike Munisipaliteit, deel van die Weskus-distriksmunisipaliteit, geadministreer.

Die dorpie Rietpoort is sowat 25&nbsp;km wes; slegs bereikbaar per grondpad.

## Sien ook 
* Lys van dorpe in Suid-Afrika

## Eksterne skakels 
* Inligting vir toeriste 

## Verwysings
Vioolsdrif

**Vioolsdrif** is 'n dorp in die noord-westelike deel van die Noord-Kaap, Suid-Afrika. Die N7 nasionale pad tussen Kaapstad en Windhoek bereik die Suid-Afrikaanse grens by hierdie klein nedersetting suid van die Oranjerivier. Hier is ook 'n grenspos wat 24 uur per dag oop is. Die grenspos aan Namibië se kant heet Noordoewer.

Die brug wat die N7 oor die Oranjerivier dra, is 350&nbsp;m lank en 12&nbsp;m hoog en is op 28 November 1956 geopen om die pont te vervang.

Die vallei is ontsettend warm, maar besproeiing laat die verbouing van lusern, sitrus, dadels en ander gewasse toe. Planne in die jare 1990's om die dorp na 'n meer geskikte ligging te verskuif, is nooit deurgevoer nie. 

Op 27 Oktober 2015 is 'n maksimumtemperatuur van 47 °C hier aangeteken, en volgens Netwerk24 'n temperatuur van 50,1 °C op 28 November 2019, die hoogste temperatuur tot dan toe op enige plek in die land gemeet.

## Sien ook 
* D.F. Malanbrug
* Grensposte van Suid-Afrika
* Lys van dorpe in Suid-Afrika

## Bronnelys 
* Green, Douglas G.: To the river's end. Kaapstad: Howard B. Timmins, s.j.
* Op Pad in Suid-Afrika. B.P.J. Erasmus. 1995. 

## Verwysings
Olifantsrivier

__NOTOC__ 
**Olifantsrivier** kan na enige van die volgende riviere in Suider-Afrika verwys:

# **Olifantsrivier, Limpopo**, ontspring tussen die dorpe Breyten en Bethal in Mpumalanga, vloei sowat 800 km noord en oos deur die Limpopoprovinsie in Suid-Afrika, totdat dit by die Limpoporivier aansluit in die Gaza-provinsie van Mosambiek.
# **Olifantsrivier, Namakwaland**, ontspring in die Groot Winterhoekberge en Kouebokkeveldberge tussen Ceres en Citrusdal. Dit vloei sowat 265 km ver deur die Namakwaland en mond 250 km noord van Kaapstad in die see uit.
# **Olifantsrivier, Klein Karoo**, ontspring in die Gourits-kom, vloei 215 km weswaarts tot by sy sameloop met die Gamka, 16 km suid van Calitzdorp, waarna dit die Gouritsrivier word.
# Olifantsrivier, Namibië
# Rio dos Elefantes, Mosambiek
::*Nota:* Vir Olifantsrivier, Suidwes-Kaap, sien eerder Olifantsrivier, Namakwaland.

## Aangedui op kaarte (ter illustrasie)
### Suid-Afrika 
# Olifantsrivier, Limpopo, 
# Klein Olifantsrivier, Mpumalanga 
# Olifantsrivier, Namakwaland, 
# Olifantsrivier, Wemmershoekdam, 
# Olifantsrivier, Klein Karoo, 

### Mosambiek 
# Olifantsrivier (ook *Rio dos Elefantes*  genoem) 
* *Nota:* Dit is dieselfde rivier as by (1) in Suid-Afrika aangetoon.

### Namibië 
# Oorsprong van die Olifantsrivier, Namibië by 
# Mond van die Olifantsrivier, Namibië by
Citrusdal

**Citrusdal** is 'n dorp op die regteroewer van die Olifantsrivier, 177&nbsp;km noord van Kaapstad en byna halfpad tussen Piketberg en Clanwilliam in 'n vrugbare vallei waar, danksy kanale, sitrus op grootskaal verbou word. Die bevolking het 7&nbsp;177 getel in 2011, sowat 3 100 meer as in 1996. Dit is een van die hoofdorpe in die omgewing. Die N7 nasionale pad gaan naby Citrusdal verby. 

## Geskiedenis 
Die dorp is in 1916 deur die Nederduitse Gereformeerde Kerk gestig en verkry munisipale status in Maart 1957. Vandag vorm dit saam met Clanwilliam en omliggende nedersettings deel van die Cederberg Plaaslike Munisipaliteit. Die naam is afkomstig van die verbouing van sitrusvrugte in die omliggende vallei. Elektrisiteitsvoorsiening is in 1948 voltooi.

## Demografie 
In die 2001-sensus is die bevolking van Citrusdal aangeteken as 5,023 mense in 1,401 huishoudings. 73% van die inwoners het hulself beskryf as "Kleurlinge", 21% as "Blanke Suid-Afrikaners" en 6% as "Swart mense". Die dominante taal is Afrikaans met 95% van die bevolking wat dit as hul moedertaal praat, terwyl 4% Xhosa praat en 1% praat Engels.

## Wapen 
Citrusdal se munisipale raad het in 1959 'n wapen by die Kaapse Provinsiale Administrasie geregistreer: ''Golwend gedwarsbalk in silwer en blou, 'n afgesnede olifantskop van natuurlike kleur; 'n rooi skildsoom belaai met agt goue pennings''. Die helmteken is 'n hand wat 'n lemoen vashou, en die wapenspreuk is *Facile princeps*.

## Besienswaardighede 
Mense wat aan rumatiek en soortgelyke kwale ly, besoek jare lank reeds die beweerde radioaktiewe water van die warmwaterbron by The Baths wat na die oppervlak borrel in 'n digbebosde vallei van 'n takrivier van die Olifantsrivier. Inskripsies op die rotse om die bron, wat die helende krag van die water aanprys, dateer terug tot die 18de eeu. Die omgewing word elke lente oortrek deur Namakwaland se blommeprag. Dit tree op as 'n basis van waar staptogte in die Sederberg onderneem word.

## NG kerk 
Die uitgestrektheid van die gemeente Clanwilliam het na 1900 doeltreffende bediening van gemeentelede in die Olifantsriviervallei bemoeilik. Daarom is op 26 Februarie 1916 'n gemeente op die plaas Middelpost gestig. Die naam Citrusdal is deur ene mnr. Polly Visser van Heksrivier voorgestel. 'n Gedeelte van die plaas Middelpost is van die broers Van Zyl aangekoop vir die aanlê van die dorp. Die eerste nagmaal is op 8 April 1916 in 'n waenhuis op die plaas gehou. Die hoeksteen van die kerkgebou, ontwerp deur die argitek Anthonie Smith, is op 1 Februarie 1941 gelê en 'n jaar later is die sierlike kerk ingewy. Dit bied sitplek aan sowat 1&nbsp;200 mense, hoewel die volwasse lidmate van die gemeente in 2007 sowat duisend getel het. Die gebou het altesaam £&nbsp;13&nbsp;000 gekos.

## Skole 
Cederberg Akademie in die Olifantsriviervallei is 'n klein skool met omtrent 700 leerders.

## Sien ook 
* Citrusdal-lemoenboom
* Lys van dorpe in Suid-Afrika

## Verwysings
Ceres (dubbelsinnig)

Die term **Ceres** kan verwys na:

* Ceres, 'n dorp in die Wes-Kaap.
* Ceres, Fife, 'n dorp in Fife, Skotland.
* Ceres (dwergplaneet), 'n dwergplaneet in ons sonnestelsel.
* Ceres (godin), die Romeinse godin van moederlike liefde, die oes en groeiende plante, waarna die bogenoemde dorp en dwergplaneet vernoem is.
* Ceres Fruit Juices, 'n maatskappy wat vrugtesappe vervaardig.
Ceres (mitologie)

**Ceres** was in die Romeinse mitologie die godin van groeiende gewasse (veral graan), die oes en moederlike liefde. Haar naam is waarskynlik afgelei van die Proto-Indo-Europese wortel *ker*, wat letterlik "groei" beteken.

Die Samniete het haar (as *Kerres*) in Agnone vereer.

## Eksterne skakels
DFB-Pokal

Die **DFB-Pokal** is 'n jaarlikse uitklopkompetisie vir Duitse sokkerklubs wat deur die Duitse sokkerbond (*Deutscher Fußball-Bund*, *DFB*) georganiseer word.

## Geskiedenis 
In Desember 1935 is die eerste Duitse uitklopbeker-eindstryd voor 60&nbsp;000 toeskouers gespeel in die *Rheinstadion* in Düsseldorf. Die kompetisie was toe bekend as die *Tschammerpokal*, genoem na die nasionale sportkommissaris Hans von Tschammer und Osten. Na die Tweede Wêreldoorlog het die DFB eers weer in 1952 'n toernooi om die beker ingestel. In Oos-Duitsland is 'n bekertoernooi in 1949 begin, die FDGB-Pokal. Die eerste eindstryd was in Halle (Saale) tussen BSG Waggonbau Dessau en BSG Gera-Süd (1–0).

Sedert 1981 is daar ook 'n DFB-Pokal vir vrouespanne.

## Modus 
Die hoofronde word beslis tussen 64 spanne:
* Die 36 spanne wat die vorige seisoen in die Bundesliga en 2. Bundesliga meegeding het.
* Die 4 spanne wat die vorige seisoen eerste en tweede geëindig het in die Regionalliga Noord en Regionalliga Suid.
* Die 21 wenners van die verskillende sokkerdistrikte se uitklopkompetisies (*Verbandspokal*) van die vorige seisoen.
* Een addisionele span uit elk van die drie sokkerdistrikte wat die hoogste aantal geregistreerde mansspanne het (gewoonlik die klub wat tweede geëindig het in die Verbandspokals van die sokkerdistrikte Beiere, Wesfale en Nedersakse).

(Die wenners van elke streeks-uitklopkompetisie (kreispokal) in die land kry 'n geleentheid in die betrokke distrik se verbandspokal, so elke klub in Duitsland, selfs op die laagste vlakke, neem indirek deel aan die nasionale uitklopkompetisie en kan dit teoreties wen.)

Die toernooi word gespeel op 'n uitklopstelsel met slegs een wedstryd per ronde. In die eerste twee rondes speel die klubs uit die Bundesliga en 2. Bundesliga nie teen mekaar nie. Reg deur die toernooi sal 'n klub wat teen 'n span uit die Bundesliga of 2. Bundesliga geloot word, altyd die tuisveldvoordeel kry, behalwe in die eindstryd, wat sedert 1985 in die Olimpiese stadion in Berlyn gespeel word.

## Tschammer-bekerkampioen 
## DFB-Pokalkampioen (mans) 
duimnael|400px|Kaart volgens kampioene
**Aantal kere kampioen:**

## Eksterne skakels 
*  DFB Pokal
FC Sachsen Leipzig

**FC Sachsen Leipzig** is 'n Duitse sokkerklub uit Leipzig in die deelstaat Sakse.

## Geskiedenis 
In 1899 is *Britannia Leipzig* gestig, wat in 1919 met *FC Hertha 05 Leipzig* saamgesmelt en so *Leipziger Sportverein 1899* geword het. In 1938 word daar weer met *SV Tura Leipzig* saamgesmelt en *Tura 1899 Leipzig* ontstaan uit die fusie.

Tura het tussen 1938 en 1942 in die Gauliga meegeding. Tydens die Tweede Wêreldoorlog het die klub met *SpVgg Leipzig* saamgesmelt en *KSG Tura/SpVgg Leipzig* gevorm.

Na die oorlog is alle klubs in Duitsland ontbind en baie is later weer heropgerig. *SG Leipzig-Leutsch* was die afstammeling van Tura. In 1949 het die klub met *SG Lindenau-Aue*, *SG Leipzig-Mitte* en *SG Böhlitz-Ehrenberg* saamgesmelt om *ZSG Industrie Leipzig* te vorm. Een jaar later verander die klub van naam en word *BSG Chemie Leipzig*.

In die eerste seisoen van die DDR-Oberliga het die klub 8ste geëindig, maar die volgende seisoen het die klub gesamentlik eerste met Turbine Erfurt geëindig. Erfurt het 'n beter doelverskil gehad, maar doelverskil was toe nog nie in berekening gebring nie en 'n eindstryd om die titel is gereël. Chemie Leipzig het die wedstryd met 2-0 gewen en die kampioen geword.

In die 1963/64-seisoen het die owerhede besluit dat *SC Leipzig* (die vroeëre VfB Leipzig) die sterkste span van Leipzig moes word en al die goeie spelers van BSG Chemie is oorgeplaas na die klub met die res wat by Chemie agtergebly het. Die klub sorg egter vir 'n reuse-verrassing deur daardie seisoen die DDR-Oberliga te wen! Twee jaar later is ook die Oos-Duitse beker gewen. In die laaste seisoen van die DDR-Oberliga het die klub met *BSG Chemie Böhlen* saamgesmelt en die laaste seisoen van die Oos-Duitse liga onder 'n nuwe naam, FC Sachsen Leipzig, gespeel.

Die klub se tuisveld is die Zentralstadion in Leipzig, wat herbou is vir die Sokker-wêreldbeker 2006. Voorheen was die klub se tuisveld die *Alfred-Kunze*-stadion in Leipzig.

## Erelys 
* **Kampioen van Oos-Duitsland**
** 1951, 1964
* **FDGB-Pokal**
** 1966

## Onlangse ligaposisionering 
## Eksterne skakels 
* Amptelike klubblad
* Abseits Guide to German Soccer
Olifantsrivier, Limpopo

:*Vir ander riviere in Suid-Afrika genaamd "Olifantsrivier", sien die dubbelsinnigheidsblad by Olifantsrivier.*

Die **Olifantsrivier** is 'n hooftakrivier van die Limpoporivier wat in die Mpumalanga- en Limpopoprovinsies, asook vir sy laaste deel in Mosambiek vloei. 

## Ontstaan en roete 
Die rivier ontspring tussen die dorpe Breyten en Bethal in Mpumalanga by . Dit vloei deur die Witbankdam en Loskopdam, sny oos deur die Transvaalse Drakensberg by die Abel Erasmuspas, vloei verder noordoos deur die laeveld in die Limpopoprovinsie en deur die Krugerwildtuin waar die Letabarivier daarmee saamvloei. By die Lebomboberge sny die rivier deur die Olifantsravyn, waar die Banguravyn ook uit die suide aansluit, en steek dan die landsgrens oor na Gaza-provinsie, Mosambiek, waarna dit *Rio dos Elefantes* heet. 

Hierna vloei dit deur die Massingirdam, en later sluit die Shingwedzirivier by die Olifants aan. Ongeveer 40 km van die Mosambiekse grens, sluit dit by die Limpoporivier aan (by ), voor dit suid draai en uiteindelik by Xai-Xai noord van Maputo in die Indiese Oseaan uitmond. Die opvanggebied van die Olifants word op 68&nbsp;450 km2 bereken.

Oorbeweiding in middeldele van die rivier het deur die jare erge gronderosie in die riviervallei veroorsaak, veral na harde reënbuie. Die Olifants is een van die ergs-besoedelde riviere in Suider-Afrika, en honderde damme in die opvanggebied het ook die natuurlike vislewe benadeel.

## Sytakke 
### Hoofsytakke
* Letabarivier
* Steelpoortrivier 
* Shingwedzirivier (sluit by die Olifants aan 12 km stroomaf van die Massingirdam)

### Kleiner sytakke 
Die sytakke in die Krugerwildtuin is die Tsutsi, Nhlaralumi, Shisakashanghondo, Timbavati- en die Banguriviere.

Die geskiedkundige gebied van die Pedi-bevolking, Sekhukhuneland, is geleë tussen die Olifantsrivier en sy groot sytak, die Steelpoortrivier.

## Damme 
Sommige van die dertig groot damme in die Olifantsrivierbekken is:

### In Suid-Afrika 
* Witbankdam
* Rhenosterkopdam, in die Elandsrivier 
* Rust de Winterdam
* Blyderivierspoortdam 
* Loskopdam 
* Middelburgdam in die Klein Olifantsrivier 
* Ohrigstaddam
* Flag Boshielodam (voorheen die Arabiedam)
* Phalaborwa keerwal

### In Mosambiek 
* Massingirdam

## Verwysings 
## Eksterne skakels 
* The Olifants River Basin, South Africa
SSV Ulm 1846

[duimnael|regs|SSV Ulm se afrigter, *Brobeil*, vier die promosie na die Oberliga in [2002 in die Donau-Stadion in Ulm]]

**SSV Ulm 1846** is 'n Duitse sportklub uit Ulm in die deelstaat Baden-Württemberg, veral bekend om sy sokkerafdeling. Die klub is  een van die oudste en grootste sportklubs in die land. Sokker is slegs 1 van die 20 sporte wat die klub aan sy sowat 12 000 lede bied.

## Geskiedenis 
*TB Ulm* is op 12 April 1846 gestig. In 1926 het die sokkerafdeling onafhanklik geword as *Ulmer RSV*. In 1939 smelt die klub met *TB Ulm*, *Ulmer FV* en *TV Ulm* saam om so *TSG Ulm* op die been te bring. Tydens die Tweede Wêreldoorlog het Ulm in die Gauliga Württemberg gespeel, destyds die hoogste klas. In 1968 word *RSVgg Ulm* deel van die klub en in 1970 is daar met *1. SSV Ulm* saamgesmelt om die huidige klub te vorm.

Die klub se grootste prestasie was toe dit die sokkerwêreld verstom het deur die Bundesliga in 1999 te haal. Twee jaar later het die klub egter by bankrotskap omgedraai en is die span verplig om tot die Verbandsliga te relegeer.

## Onlangse ligaposisionering 
## Eksterne skakels 
* Amptelike klubblad
* Abseits Guide to German Soccer
Lucas Johannes Meyer

**Lucas Johannes Meyer** (19 November 1846, Sandrivier – 8 Augustus 1902, Brussel), die seun van Izaak Johannes Meyer en Martha Maria Landman, was president van die kortstondige Nieuwe Republiek en was verantwoordelik vir die stigting van die hoofstad daarvan Vryheid. Hy was later Lid van die ZAR se Uitvoerende Raad en Veggeneraal in die Boere-oorlog.

Hy is in Augustus 1902 oorlede en is in Vryheid begrawe.

Generaal Lucas Meyer Rylaan in Welgelegen, Wes-Kaap, is na hom vernoem.

## Verwysings
FC 08 Homburg

**FC 08 Homburg** is 'n Duitse sokkerklub uit Homburg in die deelstaat Saarland. Die klub is in 1908 opgerig as *FC Homburg*. Na enkele naamsveranderinge is die amptelike naam sedert 1958 *FC 08 Homburg*.

Die klub is veral bekend daarvoor dat dit, komende van 'n klein stadjie (ongeveer 45 000 inwoners), die allerhoogste vlak in Duitsland, die Bundesliga, kon bereik. In Duitsland is dit 'n haas ongehoorde fenomeen. Die Duitse internasionale ster Miroslav Klose is 'n oud-speler van die klub.

## Onlangse ligaposisionering 
## Eksterne skakels 
* Amptelike klubwerf
* The Abseits Guide to German Soccer